KOMISIJOS SPRENDIMAS
2005 m. lapkričio 11 d.
dėl 2005 m. Bendrijos finansinės paramos, skirtos padengti Belgijos, Prancūzijos ir Nyderlandų patirtas išlaidas kovojant su augalams ar augaliniams produktams kenksmingais organizmais
(pranešta dokumentu Nr. C(2005) 4356)
(autentiški tik tekstai prancūzų ir olandų kalbomis)
(2005/789/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2000 m. gegužės 8 d. Tarybos direktyvą 2000/29/EB dėl apsaugos priemonių nuo augalams ir augaliniams produktams kenksmingų organizmų įvežimo į Bendriją ir išplitimo joje (1), ypač į jos 23 straipsnį,
kadangi:
(1)
Pagal direktyvą 2000/29/EB Bendrija gali suteikti valstybei narei finansinę paramą, skirtą padengti išlaidas, tiesiogiai susijusias su būtinomis priemonėmis, kurių buvo imtasi arba kurių planuojama imtis kovai su kenksmingais organizmais, įvežtais iš trečiųjų šalių arba iš kitų Bendrijos sričių, siekiant juos išnaikinti, o jei tai neįmanoma - neleisti jiems plisti.
(2)
Belgija, Prancūzija ir Nyderlandai sudarė po veiksmų programą, skirtą išnaikinti į jų teritorijas patekusius augalams kenksmingus organizmus. Šiose programose nurodomi siektini tikslai, priemonės, kurių buvo imtasi, jų trukmė ir jų kaina. Belgija, Prancūzija ir Nyderlandai kreipėsi dėl Bendrijos finansinės paramos šioms programoms skyrimo per Direktyvoje 2000/29/EB nustatytą laikotarpį ir pagal 2002 m. birželio 14 d. Komisijos reglamentą (EB) Nr. 1040/2002, nustatantį išsamias taisykles dėl nuostatų, susijusių su Bendrijos valstybėms narėms teikiama finansine parama augalų sveikatos kontrolei, įgyvendinimo ir panaikinantį Reglamentą (EB) Nr. 2051/97 (2).
(3)
Belgijos, Prancūzijos ir Nyderlandų pateikta techninė informacija suteikė Komisijai galimybę kruopščiai ir išsamiai išanalizuoti situaciją siekiant nuspręsti, kad Bendrijos finansinės paramos teikimo sąlygos, išdėstytos visų pirma Direktyvos 2000/29/EB 23 straipsnyje, yra įvykdytos. Todėl reikėtų numatyti skirti Bendrijos finansinę paramą šių programų išlaidoms padengti.
(4)
Iš Bendrijos finansinės paramos galima padengti iki 50 % reikalavimus atitinkančių išlaidų. Tačiau pagal direktyvos 23 straipsnio 5 dalies 3 pastraipą Belgijos pristatytai programai skiriamos Bendrijos finansinės paramos dydį reikėtų sumažinti, nes šiai programai, apie kurią pranešė ši valstybė narė, jau buvo skirtas Bendrijos finansavimas pagal Komisijos sprendimą 2004/772/EB (3).
(5)
Vadovaudamasi Direktyvos 2000/29/EB 24 straipsniu Komisija nustato, ar atitinkami kenksmingi organizmai atsirado dėl netinkamų tyrimų arba patikrinimų ir priima priemones, atsižvelgdama į savo tyrimo rezultatus.
(6)
Remiantis Tarybos reglamento (EB) Nr. 1258/1999 (4) 3 straipsnio 2 dalimi, pagal Bendrijos taisykles įgyvendinamos veterinarijos ir augalų sveikatos priemonės yra finansuojamos iš Europos žemės ūkio orientavimo ir garantijų fondo Garantijų skyriaus. Šių priemonių finansinę kontrolę reglamentuoja minėto reglamento 8 ir 9 straipsniai, nepažeidžiant Reglamento (EB) Nr. 1040/2002 ir Direktyvos 23 straipsnio 8 ir 9 dalies nuostatų.
(7)
Šiame sprendime numatytos priemonės atitinka Augalų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Šiuo dokumentu patvirtinamas 2005 m. Bendrijos finansinės paramos skyrimas siekiant padengti Belgijos, Prancūzijos ir Nyderlandų išlaidas, susijusias su Direktyvos 2000/29/EB 23 straipsnio 2 dalyje nurodytomis būtinomis priemonėmis, kurių buvo imtasi kovojant su atitinkamais organizmais, pasitelkiant šio sprendimo priede išvardytas naikinimo programas.
2 straipsnis
1. 1 straipsnyje nurodyta bendra finansinės paramos suma yra 689 449 EUR.
2. Kiekvienai programai skiriamos Bendrijos finansinės paramos maksimalios sumos yra tokios, kokios nurodytos šio spendimo priede.
3 straipsnis
Priede nurodyta Bendrijos finansinės paramos išmokama šiomis sąlygomis:
a)
pateikti įrodymai, kad buvo imtasi priemonių, atitinkančių Reglamente (EB) Nr. 1040/2002 išdėstytas nuostatas;
b)
suinteresuotos valstybės narės Komisijai pateikė išmokos prašymą pagal Reglamento (EB) Nr. 1040/2002 5 straipsnio nuostatas.
Finansinės paramos mokėjimas neprieštarauja Komisijos atliktiems tyrimams pagal Direktyvos 2000/29/EB 24 straipsnį.
4 straipsnis
Šis sprendimas skirtas Belgijos Karalystei, Prancūzijos Respublikai ir Nyderlandų Karalystei.
Priimta Briuselyje, 2005 m. lapkričio 11 d.